Diari Oficial de la Generalitat Valenciana


Sumari del DOGV 4501, del 16-05-2003 (2003/5253)

RESOLUCIÓ de 24 d'abril de 2003, de la Secretaria General de la Conselleria de Justícia i Administracions Públiques, per la qual es disposa l'obertura del període d'informació pública sobre la creació del Col·legi Oficial d'Enginyers Químics de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4501

Data del DOGV
:   16-05-2003

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2003/5253


Organisme emissor
:   Conselleria de Justícia i Administracions Públiques

Tipus de document
:   Resolució

RESOLUCIÓ de 24 d'abril de 2003, de la Secretaria General de la Conselleria de Justícia i Administracions Públiques, per la qual es disposa l'obertura del període d'informació pública sobre la creació del Col·legi Oficial d'Enginyers Químics de la Comunitat Valenciana. [2003/X5253]
  
El 28 de gener de 2003 va tindre entrada en esta Conselleria la petició de creació del Col·legi Oficial d'Enginyers Químics de la Comunitat Valenciana, subscrita pels representants de les associacions següents: Associació d'Enginyeria Química de la Universitat de València; Associació d'Alumnes i Antics Alumnes del Departament d'Enginyeria Química de Castelló; Associació d'Enginyers Químics de la Universitat Politècnica de València, i l'Associació d'Enginyers Químics d'Alacant.
  
En este sentit, l'article 10.2 del Decret 4/2001, de 8 de gener, establix que una vegada rebuda la petició de creació d'un col·legi professional, en l'òrgan competent en tal matèria, se sotmetrà a informació pública tal petició de creació, mitjançant publicació en el Diari Oficial de la Generalitat Valenciana de la resolució dictada per l'òrgan competent, la qual haurà de recollir els aspectes més significatius dels previstos en l'article 9.5 de dit Decret.
  
En dita petició, i en la documentació que la complementa, s'han incorporat els aspectes exigits per l'article 9.5 del Decret 4/2001, de 8 de gener, és a dir: la denominació que es pretén donar al Col·legi, que és la de ?Col·legi Oficial d'Enginyers Químics de la Comunitat Valenciana?; el seu àmbit territorial, la Comunitat Valenciana, i la titulació acadèmica oficial que s'exigix als qui pretenguen exercir la professió com col·legiats, que és la d'Enginyer Químic (Reial Decret 923/1992, de 17 de juliol).
  
Igualment es presenta memòria destinada a motivar i justificar l'interés públic que concorre per a crear dit Col·legi, a fi que limite l'exercici professional lliure de la professió. En primer lloc, quant a l'existència d'una titulació acadèmica universitària que empara l'exercici professional de l'enginyeria química, s'explica que esta obté reconeixement oficial amb el Reial Decret 923/1992, de 17 de juliol, pel qual es va establir el títol universitari oficial d'Enginyer Químic, norma que ha anat sofrint diverses modificacions per a adaptar-la a la realitat social (Reial Decret 1.267/1994, Reial Decret 614/1997, i Reial Decret 779/1998).
  
En segon lloc, pel que fa a la rellevància de l'enginyeria química, s'al·ludix la necessitat de preservar la societat dels riscs que representa l'exercici de la professió, sent l'enginyeria química una de les àrees de coneixement que major repercussió pot tindre en la nostra societat, per la seua incidència en el mercat i per la seua directa vinculació amb valors que es troben constitucionalment reconeguts, com ara la salut de les persones i la protecció del medi ambient, i que afecten directament la qualitat de vida de les persones i el necessari progrés industrial.
  
L'activitat d'estos professionals afecta els sectors químic, alimentari, farmacèutic, enginyeria, sanitari, medi ambient, ceràmic, agricultura, etcètera. Tal amplitud de camps, afectats per la seua activitat, fa aconsellable sotmetre la dita activitat a la deontologia i disciplina col·legial.
  
En tercer lloc, s'adduïx el buit normatiu entorn dels professionals de l'enginyeria química i la necessitat d'autoregulació, especialment en quant afecta el control de l'accés a la professió, l'ordenació de l'exercici professional, la necessitat d'una instància que represente la professió enfront dels poders públics, i la necessitat que siguen els propis professionals els qui assumisquen la responsabilitat de definir les regles que han d'observar-se en l'exercici d'una activitat que afecta temes tan importants com la salut i el medi ambient.
  
Per allò adés esmentat, i atés que la petició reunix tots els requisits i la documentació establida en l'article 9 del citat Decret 4/2002, de 8 de gener, del Govern Valencià, i en compliment del que disposa l'article 7 de la Llei 6/1997, de 4 de desembre, en relació amb l'article 10 del Decret 4/2002, procedix sotmetre a informació pública la petició de creació del Col·legi Oficial d'Enginyers Químics de la Comunitat Valenciana.
  
Per tot allò que s'ha exposat, i fent ús de les competències atribuïdes per l'article 8.2.o del Decret 91/1999, de 30 de juliol, del Govern Valencià, pel qual s'aprova el Reglament Orgànic i Funcional de la Conselleria de Justícia i Administracions Públiques, així com el que disposa l'article 10 del Decret 4/2002, de 8 de gener, del Govern Valencià, pel qual s'aprova el Reglament de desenvolupament de la Llei 6/1997, de 4 de desembre, de Consells i Col·legis Professionals de la Comunitat Valenciana, resolc:
  
Primer. Sotmetre a informació pública, per un termini d'un mes, la petició de creació del Col·legi Oficial d'Enginyers Químics de la Comunitat Valenciana, a fi que els titulars de drets o interessos legítims, individuals o col·lectius, que es consideren afectats per la creació del citat col·legi, puguen formular les al·legacions que estimen pertinents en el termini indicat.
  
Segon. Les al·legacions, a què es fa referència en l'apartat anterior, es presentaran al Registre General d'esta Conselleria, siti al carrer Historiador Chabàs número 2, de València, codi postal 46756, sense perjudici del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.